《白马篇》
清代·任大椿

少年气概雄，坎壈亦因之。亲旧为我谋，直视无一辞。

别有不移志，不敢生余思。顾马马头昂，为我穷四垂。

万里何足虞，尺步良易歧。心忌不能下，能下才愈奇。

自谓探榆塞，安知入焉支。按辔不轻入，久立审所疑。

开弧听朔风，侧见阴山低。虑定神乃纵，一往谁复羁。

彼亦羽林客，上下从我驰。乃知自立者，何取骄人为。

少年无深谋，休用此骁骑。

作者简介：（1738—1789）江苏兴化人，字幼植，一字子田。乾隆三十四年进士，授礼部主事，充《四库全书》纂修官，累迁御史。早年工词章，后乃潜心经学，尤熟于《尔雅》、《说文》、《广雅》。有《弁服释例》、《深衣释例》、《字林考逸》、《释绘》、《小学钩沉》、《子田诗集》等。